P. Hrušovský, predseda NR SR: (2005-03-15):
(Hlasovanie.) 140 prítomných, 66 za návrh, 45 proti, 26 sa zdržalo, 3 nehlasovali. Návrh sme neschválili. Teraz pristúpime ku schvaľovaniu návrhu programu 41. schôdze Národnej rady. Páni poslanci, prosím, prezentujme sa a hlasujme. (Hlasovanie.) 140 prítomných, 85 za návrh, 4 proti, 51 sa zdržalo. Konštatujem, že sme program 41. schôdze Národnej rady schválili. Pristúpime teraz k rokovaniu o Správe Mandátového a imunitného výboru Národnej rady Slovenskej republiky o nastúpení náhradníkov na zaniknutý a neuplatňovaný mandát poslancov Národnej rady Slovenskej republiky . Poprosím predsedu mandátového a imunitného výboru pána poslanca Ľubomíra Lintnera, aby podal správu výboru. Nech sa páči, pán poslanec, máte slovo. Ľ. Lintner, poslanec NR SR: Ďakujem pekne za slovo, pán predseda. Ctené kolegyne, vážení kolegovia, na základe poverenia Mandátového a imunitného výboru Národnej rady Slovenskej republiky predkladám Národnej rade Slovenskej republiky nasledujúcu správu. Poslanec Národnej rady Slovenskej republiky Ján Jasovský, ktorý kandidoval za Ľudovú stranu - Hnutia za demokratické Slovensko, sa po svojom zvolení za predsedu Najvyššieho kontrolného úradu Slovenskej republiky podľa čl. 81 Ústavy Slovenskej republiky písomne dňom 9. februára 2005 vzdal svojho mandátu poslanca. Poslanec Národnej rady Slovenskej republiky František Tóth, ktorý kandidoval za Alianciu nového občana, bol uznesením vlády Slovenskej republiky č. 162/2005 vymenovaný dňom 2. marca 2005 do funkcie štátneho tajomníka Ministerstva školstva Slovenskej republiky. Podľa čl. 77 ods. 2 Ústavy Slovenskej republiky uvedeným dňom sa jeho poslanecký mandát neuplatňuje. Podľa § 47 ods. 1 zákona č. 333/2004 Z. z. o voľbách do Národnej rady Slovenskej republiky, ak sa uprázdni počas volebného obdobia mandát poslanca, nastupuje náhradník tej istej politickej strany alebo koalície podľa poradia, v akom bol uvedený na kandidačnej listine. Ľudová strana - Hnutie za demokratické Slovensko listom predsedu Vladimíra Mečiara zo dňa 22. februára 2005 určila, že na zaniknutý mandát poslanca Národnej rady Slovenskej republiky Jána Jasovského nastupuje náhradník Vladimír Pavelka. Ing. Vladimír Pavelka sa narodil 13. októbra 1959. Pracuje ako riaditeľ Nemocnice s poliklinikou v Námestove. Býva v Dolnom Kubíne, je ženatý, má dve deti. Aliancia nového občana listom predsedu Pavla Ruska zo dňa 1. marca 2005 určila, že na neuplatňovaný mandát poslanca Národnej rady Slovenskej republiky Františka Tótha nastupuje náhradník Stanislav Kropilák, ktorý je uvedený na 18. mieste kandidačnej listiny Aliancie nového občana. Vo voľbách do Národnej rady Slovenskej republiky v roku 2002 bolo zvolených za Alianciu nového občana 15 poslancov. Ďalší v poradí na kandidačnej listine je na 16. mieste Michal Horváth, bytom Smiková 1 Bratislava, na 17. mieste kandidačnej listiny Aliancie nového občana nasleduje doktorka Marta Dachová, bytom Horný Smokovec. Obaja náhradníci sa vzdali svojho miesta a poradia na kandidačnej listine Aliancie nového občana podľa výsledkov volieb do Národnej rady Slovenskej republiky v roku 2002 písomným vyhlásením zo dňa 14. a 16. februára 2005, pričom pravosť podpisov obidvoch vymenovaných je overená osvedčením notára. Na základe uvedeného Aliancia nového občana listom predsedu Pavla Ruska oznámila, že na neuplatňovaný mandát poslanca Františka Tótha nastupuje náhradník Stanislav Kropilák. Ing. Stanislav Kropilák sa narodil 10. júna 1955. Pracuje ako generálny manažér AŠK Inter Slovnaft Bratislava. Býva v Bratislave, je ženatý, má jedno dieťa. Mandátový a imunitný výbor Národnej rady Slovenskej republiky na svojej 20. schôdzi 15. marca 2005 zistil podľa zápisnice Ústrednej volebnej komisie o výsledku volieb do Národnej rady Slovenskej republiky, ktoré sa uskutočnili 20. a 21. septembra 2002... (Ruch v sále.)